Papersnake/gushiwen huggingface dataset:
晓发兴州入陈平路
苏颋（唐代）

旌节指巴岷，年年行且巡。
暮来青嶂宿，朝去绿江春。
鱼贯梁缘马，猿奔树息人。
邑祠犹是汉，溪道即名陈。
旧史饶迁谪，恒情厌苦辛。
宁知报恩者，天子一忠臣。
诸诗人会于吴门翁际可通判席上高菊磵有诗仆
戴复古（宋代）

客星聚吴会，时派落松江。
老眼洞千古，旷怀开八窗。
风流谈夺席，歌笑酒盈缸。
杨陆不再作，何人可受降。
次仇教授西乡道中言怀二首 其二
蒲道源（元代）

花枝不管人为客，笑向春风满意开。忽忆寻芳年少事，梦魂曾绕故乡来。
奉和持国曼叔方叔送师直归马上同赋之什
梅尧臣（宋代）

郊外桃李花，赤赤复白白。
为君歌古曲，行子在南陌。
众人各已归，春风送无迹。
安知春风送，到处花当客。
我病出独难，并请春风讁。
此情无远近，千里不能隔。
积雨叹
张侃（宋代）

去年南兰陵，官河无流澌。阴云久不见，万里行炎曦。

太守为民祷，百拜躬愈祗。忽然动凉飙，骤雨肆奔驰。

旱苗有生意，下民免寒饥。感格在俄顷，嗟人自不为。

颂语我欲作，垂世同曹规。深恐旁观者，凭藉立是非。

反谓地势隆，水散及四支。纵使雨入尺，立待只片时。

今年芒种后，有雨细如丝。农家买五兆，寸波成涟漪。

我耳曾听得，把笔纪小诗。又传练湖圯，澒洞南北迷。

浸淫到旁邑，原隰不分畸。秋中月色皎，老晴颇相宜。

深谷传地籁，乔松难扶持。滂流尽三日，处处同一辞。

化工有至理，浅眼休蠡窥。蝝蝝可怜生，短衣到凫茈。

冬寒与夏暑，平日何怨咨。一旦示灾咎，反己深思惟。

退寸望求尺，龠合规微赀。丰艰非逆料，人情恣生疑。

既忻堆如栉，复话禾无䅗。遂致阴阳转，未免水旱移。

固穷不羡富，求足翻成亏。不知尼父言，三年积铢锱。

一稃与二米，犹胜糠覈肥。农家多守分，富家当坦夷。
怀明叔三首 其一
赵蕃（宋代）

结交不在早，倾盖有馀欢。愧比陈蕃榻，犹吾陋巷箪。

新来几日别，无计百忧宽。世俗轻交态，相期在岁寒。
琴曲歌辞。明月引
卢照邻（唐代）

洞庭波起兮鸿雁翔，风瑟瑟兮野苍苍。
浮云卷霭，明月流光。
荆南兮赵北，碣石兮潇湘。
澄清规於万里，照离思於千行。
横桂枝於西第，绕菱花於北堂。
高楼思妇，飞盖君王。
文姬绝域，侍子他乡。
见胡鞍之似练，知汉剑之如霜。
试登高而极目，莫不变而回肠。
浯溪
吕本中（宋代）

五月行人汗如雨，意绪昏昏杂尘土。浯溪一见中兴碑，便有清风濯烦暑。

中兴之业诚艰难，敢作汉武周宣看。纷然大历上元间，文恬武嬉主则孱。

但知追咎一禄山，袖手不作如旁观。天亦未使庸夫干，故生李郭在人间。

一时节士张许颜，其谁不知唐已安。道州落笔风雨寒，鲁公大书镇百蛮。

诃叱水怪摧神奸，有臣若此亡所叹。而不能使君心还，我来转岭逾千盘。

对此凛然清肺肝，想见群小遭讥弹。尔曹何心犹诞谩，至今怒发常冲冠。
八桂堂呈叶潜仲
刘克庄（宋代）

字子初度日，畏客如避仇。
朱门禁入谒，青山招出游。
置醴泉石间，凉意生觥筹。
风槛绛华馥，冰盆丹实浮。
起诵眉寿篇，酌君介千秋。
煌煌丞相丞，少也宜袭侯。
黑头去云远，白发来何稠。
君言权位盛，孰若志意修。
静观钟鼎族，起灭犹轻沤。
祝君象韩吕，不羡熺与攸。
重宿沙河县
张晋（清代）

又走沙河道，依然十里沙。驱车心早怯，觅宿日初斜。

官驿摇疏柳，荒城集暮鸦。广平今不信，何处问梅花。
临江仙•遣信
彭孙遹（清代）

青琐馀烟犹在握，几年香冷巾㡚。此生为客几时休。

殷勤江上鲤，清泪湿书邮。

欲向镜中扶柳鬓，鬓丝知为谁秋。春阴漠漠锁层楼。

斜阳如弱水，只管向西流。
郊庙歌辞。享太庙乐章。虔和
佚名（唐代）

礼标荐鬯，肃事祠庭。敬申如在，敢托非馨。
秋怀十首以竹药闭深院琴樽开小轩为韵
陆游（宋代）

短裘入重云，长鑱求灵药。
人葠四体具，狗杞群吠恶。
采实去条枚，摘花弃跗萼。
长啸忽蹑空，天台赴幽约。
九锁山十咏 其三 凤洞
王易简（唐代）

凤兮尔何来，翙翙鸣高岗。山风度玉箫，竹实丰糇粮。

至今嶙峋石，如作毛羽翔。深溪阻造极，悬磴聊褰裳。

踟蹰不忍下，树杪青天长。
钱忠懿王画像赞
黄庭坚（宋代）

文武忠懿，堂堂如春。
中有樗里，不以示人。
雷行八区，震惊听闻。
提十五州，共为帝民。
送君者自崖而反，以安乐其子孙。
九万里则风斯在下，眇大物而成仁。
浪淘沙
周紫芝（宋代）

落日在阑干。风满晴川。坐来高浪拥银山。白鹭欲栖飞不下，却入苍烟。

千里水云寒。正绕烟鬟。拍浮须要酒杯宽。天与吾曹供一醉，不是人间。
窗灯
李延兴（元代）

窗灯摇影细，城柝报更遥。
白发愁偏重，丹心老未销。
云阴笼月薄，秋气挟霜骄。
归思如江水，滔滔逐逝潮。
孔释抱送图送王忠铭
张子翼（明代）

君不见，水晶之子生绝奇，乾坤覆载无穷期。龟蒙络绎汇洙泗，泰山盘郁纠青徐。

阙里虽传笃生地，尼山应记祷禋时。莫道西天无善果，却于东鲁有乘除。

申甫昔殊嵩岳降，传说今看星宿离。从此人间渥洼种，多缘天上麒麟儿。

天入南溟连地脉，东连建水涟且漪。尖峰矗矗凌霄汉，金鸡宛宛走蛟螭。

阜钟奇气穿龟窦，江留古迹壅清泥。诞生异质归青琐，秀出雄文入凤池。

地灵自古人多杰，善积由来庆所馀。胶漆襟期倾海宇，云龙意气动亲知。

共传荀氏龙初聚，谁云仙果子生迟。河东瑞丽徵玄凤，马氏贤良数白眉。

周雅便须赓振振，史臣应自谬嶷嶷。骚人郁悒忻摛赋，尽史缤纷预献图。
玉兰花
文徵明（明代）

绰约新妆玉有辉，素娥千队雪成围。
我知姑射真仙子，天遣霓裳试羽衣。
影落空阶初月冷，香生别院晚风微。
玉环飞燕元相敌，笑比江梅不恨肥。
菩萨蛮 为陆次云题万年冰，
尤侗（清代）

几时海上凌波去。碧云宫里偷冰柱。携向玉台中。光争琥珀红。

长安多热客。把玩清心骨。若问是何名。多年一老兵。
顾道士亡弟子以束帛乞铭于余鲁望因赋戏赠日休奉和
皮日休（唐代）

师去东华却炼形，门人求我志金庭。大椿枯后新为记，

仙鹤亡金始有铭。琼板欲刊知不朽，冰纨将受恐通灵。

君才莫叹无兹分，合注神玄剑解经。
为张西畴题马
俞泰（明代）

三花骏分妙无匹，展图知是韩郎笔。胡尘不惊边塞清，饱食天闲安且逸。

彷佛委尾风萧骚，绝群如见玉逍遥。锦鞯金络新妆束，归来漠北收天骄。

病眼摩挲增太息，圣皇御极神马出。疆场不试圉人閒，长伴将军老空枥。
冬夕会饮联句
梅尧臣（宋代）

与君数夜饮，唯恐酒盏空。
今我苦欲浅，语志难此同。
陈编侑欢苦，间谑何魁雄。
婢子寒且倦，主人哦不穷。
灯青屡结花，煎响时鸣虫。
穴鼠暗出没，风雁高雍容。
冰霜覆瓦屋，貂狐输贵翁。
孤床乏暖质，苦语有淡工。
咀嚼患{炙火换肉}小，煨炮惊壳红。
落蟾斜入窍，远漏微递风。
醉心欺睡魄，细书刺昏瞳。
吽呀闻争犬，哮吼厌啼{左马右蒙}。
拨火乱赬豆，附炙双弯弓。
乾果硬迸齿，寒齑酸满胸。
枯蛤擘无肉，淡脯烧可饔。
语必造圣贤，乐已过鼓锺。
纸窗幸未曙，絮被令旋缝。
冻痹两股铁，跑抓双鬓蓬。
脬尿既懒溺，{左衤右昆}虱唯欲烘。
器册足缺齾，捧执无夭穠。
儿女寒不寝，僮仆困欲瞢。
岂无贵富徒，笑此饥寒踪。
丈夫固有负，道义久已充。
墨子不黔突，齿辈且得封。
勉哉梅夫子，塞者终自通。
白头吟
林泳（宋代）

弹却眼中泪，自唱白头吟。
借君向时耳，明妾今朝心。
身苦尚可忍，心苦不可禁。
妾心似妾镜，对景长相寻。
君心似君琴，转手成别音。
失身妾命薄，轻身妾恨深。
再唱白头吟，击碎青玉簪。
癸酉岁京府徵考试继奉蜀王殿下命述事
方孝孺（明代）

少时轻离别，志气誇壮强。及玆未莫年，巳复多感伤。

念昔之蜀都，执经侍贤王。放怀礼法地，取乐文翰场。

耆俊满大廷，济济会冠裳。出言有同趣，讲艺靡乖方。

惟王帝室英，聪达世莫当。精诚洞千古，一目连十行。

道大才更雄，气温色弥庄。劳心抚庶政，虚巳思虞唐。

封内数十州，德声蔼洋洋。皇天䧏嘉贶，百谷屡丰穰。

盛美不自居，检身循典章。凝情观众妙，博问取所长。

自惭鲁钝学，三岁承宠光。避席玉座侧，设醴金殿旁。

睿哲能兼容，阙失专覆藏。采陟等葑菲，比珍匪琳琅。

近者迎属车，拜辞褒水阳。情真赐色笑，感激铭肺肠。

喜遇大比秋，斋官含昼凉。寸情拟披豁，古训思对扬。

虽乏㳙埃𥙷，忠贞誓无忘。岂知事难必，曩愿弗获偿。

徵书京国来，迅若晨风翔。谬忝较文职，守臣启储皇。

储皇新德政，出令闻八荒。戒饰况丁宁，庸薄实恐惶。

经旬废寝食，呕欬病在床。王人俄继至，币自藩阃将。

强起扶杖迎，坐语两徬徨。报国固臣节，效信亦士常。

趋召违天朝，惧非义所臧。王心秉忠孝，处事明且详。

微衷倘见察，庶或贷死亡。赫赫我大明，幅员同夏商。

仁恩洽宇宙，帝业炽以昌。九有如一家，内外咸乐康。

取士皆为国，何尝限封疆。蜀道平若砥，汉水浅可航。

胡为不能往，矫首徒慨慷。白日流光辉，葵藿随低昂。

愿王崇明德，以慰葵藿望。
遣兴次韵和晁应之四首
张耒（宋代）

露下风悲萤火流，周南羁客意悠悠。
山川老去三年泪，关塞秋来万里愁。
惯逐禽鱼谙异俗，每因霜月梦沧洲。
一抛砚井双蓬鬓，天畔诗成独倚楼。
吊步香诗十首 其四
萧光绪（明代）

匹夫螳怒敢车当，捐殉非因国士偿。万众流芳书不尽，岂图身后姓名香。
次秋字
温纯（明代）

疮痍入梦起边愁，又值萧萧落木稠。何处征人惊雁影，谁家织妇望刀头。

杯停河朔忧时日，月照关山出戍秋。为语请缨年少者，风尘海上未曾休。
与李公择道中见两客布衣班荆而坐对戏弈秋因
黄庭坚（宋代）

两客班荆覆局图，看人车马溷泥涂。
文昌八座邻枢极，天上归来愧不如。
送林秀才归南海
余靖（宋代）

红尘倦客游，綵衣归故山。
凛凛朔风劲，携手江之干。
江声万雷震，帆影孤鸿翻。
修途南尽海，冰雪凄人肝。
不但川陆险，所思在承颜。
亲膳足甘滑，家居富林泉。
怀安实败名，无为乐丘园。
好爵縻英贤，早奋冲天翰。
仙阁插云
姚钧（清代）

高阁登临豁远眸，一川风物眼中收。凭栏无限桑田意，剩有灵光俯碧流。
示徒 其二
释印肃（宋代）

未得尘劳息，须依善知识。若肯慈悲学，发愿施心力。

入泥并入水，莫作闲戏剧。扬眉动目庭，法身无穷极。

于中习懒者，管取没饭吃。趁队只□饱，披毛无了日。

不信佛乘经，逐末本却失。咄哉大丈夫，你乘谁气力。

当本无我人，贪忙有何益。何似歇无明，听吹无孔笛。

五音六律全，皓月悲风寂。一声宇宙宽，个中闻的实。

和同为智身，无物堪遮窒。奉劝草木影，闲时急收拾。
上夹谷书隐先生六首 其一
何梦桂（宋代）

堪舆渺无极，俯仰慨古初。皇风战涿鹿，草野伤血涂。

勋华袭文明，不肯私均朱。誓命缵王业，侵伐纷霸图。

春秋二百祀，已矣吾道孤。天不生夫子，民极谁其扶。
遂宁家知府生日
魏了翁（宋代）

玉堂元不閟英灵，地主还从此地生。
千里棂高人独立，九宗山峙月双清。
洋洋水薤临民意，猎猎霜林战叶声。
如许高情谁与拟，玉梅枝外看参横。
晚步
厉志（清代）

芳草已倦绿，老树犹酣青。间径糁细花，晚气失幽馨。

群鸣羡禽众，孤赏凄客零。方园不盈亩，一日且百经。

认兹双履迹，朝来杳以冥。邻沽足吾醉，清风吹牖楹。
汉老弟去秋留别有明年桃李月春入马蹄轻之句
虞俦（宋代）

晤言堪慰意，别语最关情。
老我春还暮，思君月共明。
丁宁期后会，容易即前程。
命驾何妨再，闻知四體轻。
朱白泉观察以其先都统公指画登山虎见示因题长句
姚鼐（清代）

飒动秋山万枝响，寒云四野当空上。歘歙沙砾走林莽，阴森虎出睛睒朗。

峰高欲升短颔仰，卧枝交戟压前掌。耸身距跃踰十丈。

不知都统何处看，指端尽得雄威象。想玆暗谷下，志在千仞冈。

隅目眈顾周四方，不屑俯立同豺狼。又疑郡州贤牧守，政成渡江驱猛兽。

平地不复食牲畜，奔上高岩取鼯狖。转径掉尾直似竿，攀崖过迹深如臼。

都统固国彦，指画亦有神。一㡠上进天子珍。八十筋骨健，濡墨每觉壮气振。

遽现活虎惊颦眒，文采斑斑逮子孙。我从三世接交亲，留遗墨宝容窥觇，回首登堂四十春。

我老吟诗转寒乞，骤瞻壮虎心震慄。观察家声继玆日，勉为累叶之虎臣，独立草閒狐兔不容出。
赠谢民师
刘弇（宋代）

三语君为掾，百罹吾厌生。江山共乡思，兰桂敌交情。

黄卷真无负，龙渊恐不平。何当改初服，别约纽荃蘅。
赠别高云樵 其二
李之标（明代）

征帆遥望雪霏霏，风雨河梁泪暗挥。金尽空归囊里铗，舌存曾下旧时机。

途危吾道心能壮，岁晚江湖梦独违。剩得烟霞还好在，迎春彩笔挟霜飞。
方山和篇再和韵
杜范（宋代）

慇勤里社间，谈笑文字会。平生一尊酒，无虑千百醉。

问梅穷涧冈，乐事此其最。风霜尽木末，冰雪封户外。

谁其念岑寂，自得以颠沛。岁寒二三友，已不数苍桧。

卓彼方山翁，自许行偕辈。古心味玄酒，于世百不嗜。

少小诵佳篇，搜句亦奇伟。年来久不作，吾党几丧气。

珠璧忽堕前，畴昔曾梦寐。三咏结束语，坐令百感至。

来者恐未然，往者非所计。汗青几名节，徒起千载喟。
眼儿媚 其二 雨窗即事
张令仪（清代）

一片重阴锁画楼。凤冷杏花愁。啼妆不整，残魂欲谢，断送春休。

断肠人怕多情久，只合闭双眸。散去还来，浑如有物，横在心头。
移家四首 其三
朱长春（明代）

每怪陵瓜传五侯，何须径竹候羊裘。渔樵来往人皆好，丘壑行藏老即休。

巢燕阁头飞娜娜，戏鱼篱尾出悠悠。采莲采芰明朝兴，早向东邻买小舟。
赠书肆陈解元
危稹（宋代）

兀坐书要自切磋，阅人应似阅书多。
未知买得君书去，不负君书人几何。
寿王按察
刘辰翁（宋代）

试手东南第一杯，江南知己是寒梅。山中四老衣冠起，野外诸寒俎豆开。

天运又从今日始，江空如见古翁来。清平笑语皆文物，早起书云认鲁台。
祖德诗九章 其九
朱瞻基（明代）

兹予嗣鸿业，时几谨申饬。四圣赫在天，悠久贻法式。

保佑赖深眷，负荷愧余力。稽首陈咏歌，庶用示无斁。
和蒋御带荐合中三偈
释师观（宋代）

威风凛凛实难栖，正是灵山受记时。
老倒月林无别说，非心非佛总非非。
拟古杂言
黄庭坚（宋代）

雁雁随春风，过乡县。
烟雨昏，行不乱。
同安乐，共忧患。
云重重，不相见。
日昳晡，下平湖。
十十五五依黄芦，得粒不啄鸣相呼。
新妇见雁怀征夫，上堂曳袑裾，四拜启阿姑。
人言雁寄书，审能寄书无。
阿姑语新妇，古来无此事，今安得此语。
新妇祝雁好自去，勿学水中恋涔鱼。
寄汝尺素上有书，塞北春寒用当襦。
寄书与阿谁，我家苏校尉，海上牧羊儿。
为言妾能事君母，勿负汉恩作降虏。
次韵曾丈探梅
白玉蟾（宋代）

夜半风吹雪满阶，头巾不裹把窗开。
南枝暗就江头发，一点香从月下来。
登剑门峰拂水桥
俞明震（清代）

鱼贯出层岚，帽檐欹晓日。咿哑答鸟声，风舆坐超忽。

直上穷窅如，下临诧奇绝。云与石争山，怒泉抵其隙。

回风一震荡，乔林溅飞沫。危桥通两崖，关锁见气力。

曳杖入清雄，觅我经行迹。十年沧海心，未与钟磬隔。

人生重回首，春光有今昔。不见鹁鸽峰，墓草萋萋碧。
次韵诚斋寒食日雨中游上天竺 其三
许及之（宋代）

可是前身住寺僧，未经行处恰如曾。松杉夹径当前导，莫惜纶巾冒雨行。
莎鸡
张耒（宋代）

金风透残伏，玉树先秋凉。
喓喓草间虫，感时振衣裳。
楚客思万里，夜吟怨藜床。
劳劳终夕语，共此檐月光。
孤轮曳独茧，折管韵哀伤。
辛苦豳父兄，无衣畏风霜。
许州送张中丞出临颍镇
欧阳詹（唐代）

心诵阴符口不言，风驱千骑出辕门。

孙吴去后无长策，谁敌留侯直下孙。
陈士鹄入都先枉诗寄用韵奉答
欧大任（明代）

十载相逢已老夫，鹴裘犹问酒家胡。客来禁苑青云起，秋入关门紫气孤。

海上何年成大药，天涯归思满平芜。君看倦似游梁后，只道长杨在汉都。
贤者之孝二百四十首·李唐
林同（宋代）

我念卿毋怪，难拚膝上儿。
好将南内意，说与肃宗知。
爇心香 咏香
马钰（金朝）

不爇沉香。闲爇心香。布仁风、处处闻香。人人向善，个个崇香。

愿处无为，常清净，自然香。

妙洞云香。虎啸喷香。更龙吟、吐出馨香。玉为宝篆，金结丹香。

得赴蓬瀛，超三界，献真香。
次韵刘贡父省上喜雨
苏轼（宋代）

密云今日破郊西，疏雨潇潇未作泥。
要及清闲同笑语，行看衰病费扶携。
花前白酒倾云液，户外青骢响月题。
不用临风苦挥泪，君家自与竹林齐。
（贡父诗中有不及与其兄原父同时之叹，然其兄子仲冯今为起居舍人。
）
近有
萧立之（宋代）

近有西来报，愁心渺夕阳。南荒仍要害，大理隔存亡。

应变诸公屡，防秋四序忙。古来形胜地，豹虎谩披猖。
梅花七律
张道洽（宋代）

越疎越澹越幽奇，最是精神与月宜。
残雪轩窗看到晓，冷烟篱落立移时。
寄将不驿传千里，折得寒檐第几枝。
只为花清诗自别，此花之外更无诗。
梁阮研宰相帖赞
岳珂（宋代）

巨济取帖，断于李唐。
而予何人，波及于梁。
然而考硬黄之流别，辨缃素之古香。
并之以淳化秘阁之迹，印之以绍兴御府之章。
於戏斯文，不忝厥藏。
柳梢青·申白苛留
刘克庄（宋代）

申白苛留。绮园浪出，老不知羞。输与先生，一枝鹤膝，一领羊裘。便教赐履营丘。争似把、渔竿到头。冷落磻溪，张皇牧野，著甚来由。
夏云峰（端午）
曹勋（宋代）

五云开，过夜来、初收几阵梅雨。画罗携芳扇，正喜逢重午。角黍星团，巧萦臂、龙纹轻缕。细祝降福天中，列箫韶歌舞。

薰风凉殿开处。称绡裙雾縠，莲步俦侣。翠铺交枝艾，便手香微度。菖丝浮玉，向台榭、留连欢聚。笑语。自有冰姿消烦暑。
用元韵答徐尉
王炎（宋代）

吟诗不耸肩两峰，陆沉雁骛文书丛。
银钩入眼光照牖，飞来白雪随云鸿。
平生取友半天下，短蓬邂逅依长松。
尉仙鲸海驾高浪，郡博凤律锵和风。
诗翁巧手刻青玉，笑人击钵徒匆匆。
怀归我正念篱菊，招魂谁为吟江枫。
鼎来徐稚笔如扫，瞬息奇怪浮青红。
倾倒五色崑崙渠，洗涤万斛尘埃胸。
翩然舍去友三士，碧云莫合天冥蒙。
世间英杰不易得，一朝聚会江城中。
才华俱合上金马，骨相元自居纱笼。
县斋冰合只悬榻，举手咄咄时书空。
把杯相属傥相忆，更寄出水新芙蓉。
天球固是清庙器，牛铎或中黄钟宫。
当怜窘步困老骥，莫诮豪气无雄虹。
秋月照人光耿耿，秋风脱木声蓬蓬。
流年腕脱不须恨，外物乘除观塞翁。
光绪庚寅出都赠沪江陆较书八首 其七
夏曾佑（清代）

本来杨柳无情树，人自攀条柳自新。坐对浓阴愁系马，白门残照最伤神。
和陶拟古九首
苏轼（宋代）

少年好远游，荡志隘八荒。
九夷为藩篱，四海环我堂。
卢生与若士，何足期渺茫。
稍喜海南州，自古无战场。
奇峰望黎母，何异嵩与邙。
飞泉泻万仞，舞鹤双低昂。
分流未入海，膏泽弥此方。
芋魁倘可饱，无肉亦奚伤。
再酬李先辈
施肩吾（唐代）

清辞再发郢人家，字字新移锦上花。

能使龙宫买绡女，低回不敢织轻霞。
松湾访僧
胡仲弓（宋代）

一关锁已透，见性复明心。
佛屋灯常续，禅房春又深。
楼空遗稿在，琴古暗尘侵。
待约许询辈，时来访道林。
哭王础尘十首 其十
陈恭尹（清代）

才了先人土一抔，便思终老向炎洲。骨肉即今还父母，衣冠长此葬罗浮。
御沟水
卢肇（唐代）

万壑朝溟海，萦回岁月多。无如此沟水，咫尺奉天波。
八功德水
曾极（宋代）

数斛供厨替八珍，穿松潄石莹心神。
中涵百衲烟霞色，不染齐梁歌舞尘。
挽林武博二首
刘克庄（宋代）

畴昔论交四十霜，知公出处我尤祥。
召来空赏凌云赋，麾去全尤偃月堂。
近寄丽葠怜老病，忽吟楚些隔存亡。
从今野叟凝尘几，无复三溪文字行。
六月雨十一首
许月卿（宋代）

雨余目极乾坤月，雪外天连{左禾右罢}稏秋。
舜殿风薰殊左玉，尧天雨施自君畴。
层波渝我蒹葭渚，列宿嗤人杜若洲。
珍重菊庄来顾我，床头为子出春篘。
寄题宇文中允所居
司马光（宋代）

孤宦行直道，栖栖良可悲。
谁能拂衣去，不待挂冠期。
经史乃吾友，云山为己知。
世间青紫贵，尽付两佳儿。
喻客
舒岳祥（宋代）

踏雪相过客定嘉，瓦灯何事冻成花。
捕螳者雀雀忧弹，甘带为且且畏蟆。
寒拾相逢成一笑，触蛮互胜足长嗟。
人生保是争名利，名利看来细似麻。
柳梢青 题画
徐釚（清代）

曲岸回沙。远汀孤屿，衰柳疏斜。淡写青螺，轻描翠黛，怕染霜华。

酒醒人远天涯。魂销处、烟藏暮鸦。髣髴倪迂，依稀荆浩，秋到谁家。
蝶恋花·画戟斿闲刀入鞘
张孝祥（宋代）

画戟游闲刀入鞘。安石榴花，影落红栏小。似劝先生须饮釂。枕中鸿宝微传妙。

衮衮锋车还急诏。满眼潇湘，总是恩波渺。归去槐庭思楚峤。觚棱月晓期分照。
青玉案 寄呈心斋先生
尤澹仙（清代）

新凉夜散梧桐树。高阁卷帘凝伫。人隔蒹葭谁共语。

风前短笛，伫梢残月，尽是牵愁处。

浮云富贵何堪数。转瞬韶华不如故。去去仙源寻旧路。

青衫云鬓，红裙泪眼，总被多情误。
初过陇山途中呈宇文判官
岑参（唐代）

一驿过一驿，驿骑如星流。
平明发咸阳，暮及陇山头。
陇水不可发，呜咽令人愁。
沙尘扑马汗，雾露凝貂裘。
西来谁家子，自道新封侯。
前月发安西，路上无停留。
都护犹未到，来时在西州。
十日过沙碛，终朝风不休。
马走碎石中，四蹄皆血流。
万里奉王事，一身无所求。
也知塞垣苦，岂为妻子谋。
山口月欲出，先照关城楼。
溪流与松风，静夜相飕飗。
别家赖归梦，山塞多离忧。
与子且携手，不愁前路修。
初秋闲记园池草木
范成大（宋代）

牛牵碧蔓自绕，鸡耸朱冠欲争。
菱葩可范伯雅，蓼节偏宜面生。
景灵宫
宋无（元代）

孟月祠原庙，都人忆故宫。
当年驾幸处，乔木鸟呼风。
竹
解缙（明代）

河湟雪压松千尺，不似江南竹一枝。龙卧肯随风浪起，朝阳还有凤来时。
以和靖处士疏影横斜水清浅暗香浮动月黄昏两句为韵赋诗十四首 其十二
周巽（元代）

思君在何方，昨夜花初发。渺渺树间云，娟娟枝上月。

素辉寒玉肌，清气冷冰骨。应笑桃李颜，繁华觉消歇。
长相思·去来心
张炎（宋代）

去来心。短长亭。只隔中间一片云。不知何处寻。闷还颦。恨还瞋。同是天涯流落人。此情烟水深。
有所思
李贺（唐代）

去年陌上歌离曲，今日君书远游蜀。帘外花开二月风，

台前泪滴千行竹。琴心与妾肠，此夜断还续。

想君白马悬雕弓，世间何处无春风。君心未肯镇如石，

妾颜不久如花红。夜残高碧横长河，河上无梁空白波。

西风未起悲龙梭，年年织素攒双蛾。江山迢递无休绝，

泪眼看灯乍明灭。自从孤馆深锁窗，桂花几度圆还缺。

鸦鸦向晓鸣森木，风过池塘响丛玉。白日萧条梦不成，

桥南更问仙人卜。
西园辩兰亭和韵
李之纯（宋代）

绿叶织长间紫茎，蜀人未始以兰名。
有时只怪香盈室，此日方传誉满城。
恩意和风扬馥郁，光荣灏露滴清英。
庭阶若不逢精鉴，何异深林静处生。
贤者之孝二百四十首·庾黔娄
林同（宋代）

惊心已云异，尝粪不妨难。
庾令何为者，凭君著眼看。
曹仁宪谨荣寿 其一
魏莹（清代）

夫子由来岳降生，盛称官长是神明。四郊雨足亭徵喜，五载冰心水比清。

菊逸芳流秋节晚，棠甘芾逐岁华荣。海东士女金思铸，万古千秋不朽名。
挽闽漕章吏部二首
刘克庄（宋代）

邂逅曾倾盖，殷勤许制铃。
荣枯一炊黍，聚散两浮萍。
方喜占郎宿，俄惊陨使星。
遥知华表路，新种短松青。
和饮酒二十首初夏天气微热方不欲饮偶龚仲和
唐时升（明代）

昔在少年场，终夜歌呼喧。
相将酩酊去，月落城西偏。
风流云散后，酒垆邈河山。
君家素爱客，朝往常暮还。
良酝倘可分，独酌当晤言。¤
绍熙四年加上寿圣皇太后尊号八首
佚名（隋代）

煌煌册宝，天子受之。
言徐其行，肃展迺备。
其德维何，剑佩黄麾。
莺驾清跸，从瞻九过。
飞来寺胜景古迹 其十五 凝碧湾
朱士赞（明代）

寺古临浈水，波澄映碧山。夜来泛钓艇，清磬动前湾。
画堂春·柳黄移上袂罗单
卢祖皋（宋代）

柳黄移上袂罗单。酒醒娇亸风鬟。茗瓯才试鹧鸪斑。沈炷熏残。鬟雨可无归梦，晓风何处征鞍。海棠开了尚凭阑。划地春寒。
送胥裴二子回马上作
梅尧臣（宋代）

阴阴雪云低，游子去将懒。
岂惟游子倦，疲马行亦款。
送罢我独还，回看鴈为伴。
念此日暮时，寂寞闭竹馆。
赠要塞司令杨春圃先生允华七古一章
祝廷华（清代）

黄山蜿蜒广且高，气势雄杰干层霄。天柱矗立地维峻，洪流震撼声滔滔。

长江要塞森壁垒，鹅峰险隘如锁口。纵横洲渚群山连，巨炮狞人骇欲走。

甲子乙丑战衅开，天祸吾邑惟澄台。隆隆炮发如惊雷，哭声震野心肝摧。

狐鼠悲鸣野火碧，腥风沙捲玄黄血。云山愁惨天无光，洪杨以后此浩劫。

杨公儒将人中豪，从军卅载歌同袍。忠肝义胆作士气，兴酣下马能挥豪。

长江万里风不竞，遗大投艰作司令。极峰倚畀责匪轻，声威詟慄靖枭獍。

公之气骨龙凤翔，公之胸襟星斗藏。公之雄略坐帷幄，决胜有如张子房。

迩来倭奴寇东边，黑山白水交戈鋋。蓦然中原若鼎沸，杞人四顾空忧天。

公曰勿忧蛮触耳，犬羊岂足污吾刃。倚天长剑久低昂，誓殄鲸鲵泄吾愤。

况此澄台控制严，国防巩固戒备早。貔貅统率一千人，江干坐镇军容好。

惟公义侠朱郭俦，更兼壮志风云遒。饱储韬略富经济，拔山浩气横九州。

昨宵贤侯马伏波，东邀下走亦赐酺。我公雅量世无敌，酒酣相约醉百壶。

公之伯兄中书君，卅年前共登青云。春秋两度与同捷，惜哉未挹芝兰薰。

今兹草莽翔虬鸾，且喜菊花开未残。瞻韩御李慰群望，文通武达同胪欢。
默侄之官襄阳两诗以送之 其二
张栻（宋代）

潦雨弥旬月，予方念鞠穷。子行何草草，别语又匆匆。

汉沔英灵在，江山今昔同。未须登岘首，先合拜隆中。
次韵田将仕年八十八岁作诗自喜三首 其一
项安世（宋代）

东坡来饭辩才师，元祐真人宥密时。生长太平经战伐，浮沈薄宦寄喧卑。

五朝遗老今谁在，万事当时恨独知。此世阅人如传舍，吾人安更用名为。
春日书怀
陈良贵（宋代）

一自春回睡觉甜，起来无语独掀髯。园林触目深红间，池馆惊心嫩绿兼。

袅袅柳枝低舞袖，霏霏杏叶衬妆奁。别离到处王孙草，摇曳东郊酒客帘。

邠老病因沉醉宿，少陵狂为恼花添。寻芳翠映金钿湿，斗草香怜玉指尖。

沂水已看波映岸，谢池谁赋雪为盐。弄簧愁极莺啼树，顾垒情多燕入帘。

薄暖几回生短褐，轻寒犹自恋重幨。莺啼似怨春将暮，燕语因知夏聿渐。

祗恐东皇归去急，惜花诗句短长占。
偈颂三十六首
释如珙（宋代）

日暖风和二月春，桃红李白遍山林。
涅槃路上绝来往，一个无为清净身。
同余汝霖游西湖观天竺观音永怀林和靖三绝
胡寅（宋代）

劫火不烧大士，寒泉谁荐先生。
跋马与君吊古，西风落日凄清。
转调二郎神
徐伸（宋代）

闷来弹雀，又搅破、一帘花影。谩试著春衫，还思纤手，薰彻金炉试冷。动是愁多如何向，但怪得、新来多病。想旧日沉腰，而今潘鬓，不堪临镜。

重省。别来泪滴，罗衣犹凝。料为我厌厌，日高慵起，长托春酲未醒。雁翼不来，马蹄轻驻，门闭一庭芳景。空伫立，尽日阑干倚遍，昼长人静。
送宋秘丞赴任鄱阳
张方平（宋代）

萧洒武夷秀，兹人美且偲。治经通古学，应务富时材。

盍在脩书选，行须造币回。更研轻重术，归奏阜民财。
挽慈圣光献皇后二首 其一
刘摰（宋代）

翼子诒孙庙社功，忧劳嘉祐治平中。泽流自配皇图远，仙去谁平寿劫空。

三献奄违长信殿，万灵神会永昭宫。母仪五十年间事，愁入西郊鼓吹风。
句
释惠崇（宋代）

夜梵通云窦，秋香满石丛。
台城路 闲庭寂寂，春光暮矣，旧恨新愁殊不禁，枨触于怀也
吴茝（清代）

飞花竟逐春光去，年华暗惊催箭。梦断难连，酒残易醒，怅触离宫荒苑。

天涯路远。纵消息青鸾，好春愁晚。数遍阑干，回肠一曲一回断。

依依多少旧恨，尽鹃声啼老，难诉幽怨。心字成灰，眉山更锁，怎说愁痕能剪。

湘帘漫卷。任蕉绿樱红，几番更换。罢抚瑶琴，又回廊绕遍。
醉中夜自村市归
陆游（宋代）

村市夜骑黄犊还，却登小阁倚阑干。
银河斜界晓天碧，璧月下入秋江寒。
吾辈身闲且饮酒，人生事定须阖棺。
元自胸中著云梦，莫惊绿鬓耐悲欢。
次韵周昭礼见寄兼约观园梅
张镃（宋代）

沙头晴了便回春，已觉青蘋媚暖津。
但课浇畦园内叟，何心说暖里中人。
超情耐久宁拘远，合处无多颇复伸。
待得梅开醉香海，健呼重看老精神。
上新河待风
陈复（明代）

一棹遥从日下回，上新河畔几徘徊。水声只向西南去，风势不从东北来。

长夜独看淮浦月，故乡多望越城台。天公若解行人意，早遣蒲帆数幅开。
和王种高遗丁求安二诗
王洋（宋代）

未扣玄关隐士居，曾寻旧绣理天吴。
自从拭目来冰鉴，悔为儿啼拆海图。
远游二首 其一
释函是（明代）

少年事远游，不识远游难。望望向河北，北风吹我颜。

飘飖鸿雁向，衔芦度秦关。翱翔南浦云，潜鳞沉巨川。

贪饵喷馀沫，复见随竹竿。敛迹逝嵚厓，虎豹号林寒。

往来无人踪，狐兔多伤残。黄谷奋羽翼，常忧金丸弹。

作客三十年，年年摧肺肝。备知远游苦，徒嗟头鬓斑。

世无羡门子，不如蚤回还。
阴雨
白居易（唐代）

润叶濡枝浃四方，浓云来去势何长。

旷然寰宇清风满，救旱功高暑气凉。
闻笛
刘翰（宋代）

谁将玉笛按凉州，吹彻春风不下楼。
若道声声都是恨，不知消得几多愁。
装解卷鲁斋先生置酒出诗就坐占和
金履祥（宋代）

功名人事巧推迁，谁信此心即此天。
三轴文章只借径，万人优此谩争先。
岂惟科目一时重，要使勋庸后世传。
此意自期尤自信，端如穮蓘有丰年。
郊庙歌辞 
魏徵（唐代）

于穆烈祖，弘此丕基。永言配命，子孙保之。百神既洽，万国在兹。

是用孝享，神其格思。
客次感怀
释绍嵩（宋代）

投老诗成癖，愁生为客途。
烟云长在目，山水暂游吴。
远意极千里，归心寄九衢。
一身仍更病，意绪日荒芜。
闲中口占数绝·观书困甚
郑清之（宋代）

眼欲观书身欲眠，斜拖黄卷曲肱边。
不须身眼争然否，试待醒来问孝先。
五位
释慧温（宋代）

兼中至，不历僧只超十地。
虽然踏著旧家乡，更须知有深深意。
春日杂言十一首
赵蕃（宋代）

渺渺春山啼杜鹃，开花解使碧山然。
韩诗李赋纷难考，犹喜知名向谪仙。
入山
孙传庭（明代）

才到山前已绝尘，马蹄随意看嶙峋。瞻依五顶心同远，怀想十年愿始伸。

翠岫开颜如见迓，白云倾盖即相亲。不辞幽险须游遍，漫向归樵问路频。
和马粹老四明杂诗聊记里俗耳十首
舒坦（宋代）

佛磬云中寺，樵歌郭裹湖。
城居荫杨柳，野寇息萑蒲。
巫语传杯珓，渔蓑入画图。
幽香花满谷，不趁雪霜枯。
贺新郎·醉倚湖心亭题壁
曾廉（清代）

无阻风光好。叹年来、闭门弄翰，怕凉憎燠。一院桃花丛中住，输与湖边酒媪。

且分付、鱼羹邱嫂。江上鲜鳞才离水，调姜醯、更下胡荽芼。

邀酒侣，载茹缟。

燕支山上秋风早。为燕支、胡沙横断，交河边道。毳帐亦争容华丽，百媚红颜须老。

君莫怪、几年头皓。卫霍凋残衣冠尽，看昭君、芳冢空青草。

拚酩酊，玉山倒。
游山五题 其二 题憩贤亭
余靖（宋代）

虚亭迟嘉客，登临日相继。松篁夏吹寒，烟霞暮江霁。

高兴山光远，急影波声细。区区荣利途，扁舟暂时憩。
乱中偷路入故乡
裴说（唐代）

愁看贼火起诸烽，偷得馀程怅望中。

一国半为亡国烬，数城俱作古城空。
南乡子
高士奇（清代）

倦鸟却飞还，曾自扶摇上九天。从此归栖林莽稳，安闲。

饱食松从渴饮泉。

风月浩无边，暗识江湖境界宽。不羡摩霄风翮健，翩翩。

只在洲莎陇麦间。
溪上行
温庭筠（唐代）

绿塘漾漾烟濛濛，张翰此来情不穷。
雪羽褵褷立倒影，金鳞拨不跳晴空。
风翻荷叶一向白，雨湿蓼花千穗红。
心羡夕阳波上客，片时归梦钓船中。
偶成齿发吟作长庆体示伯龙子念君载
王世贞（明代）

发白况乃寡，齿痛行复落。此事当渐来，委蜕偶先觉。

观电等浮荣，嚼蜡如好爵。驰思佐坟典，策勋播寥廓。

其名在千古，真识久冥漠。先民有遗言，及时当行乐。

稍往忽已空，未来畴能度。营为醇醲腐，精恐佳丽凿。

惝恍出世言，渺茫长生药。成證聊自暖，齐物终妄作。

事事能误人，破了亦无着。语罢当更愁，愁来又成错。
清商怨 夜泊歧槎
朱祖谋（清代）

蛮江呜咽向夕敛。又劲风吹滟。似有归渔，笼镫重系缆。

孤村馀更紞紞。夜渐深、向谁肝胆。沙月冥迷，荒萤三四点。
虎邱访僧不遇
郭谏臣（明代）

停桡徐步扣禅关，门掩松阴白日閒。坐对寒云时怅望，萧条落叶满空山。
灯花
许咏仁（清代）

花开银灯暗，花落银灯明。黄昏人未睡，开落最关情。
题便面
黄廷用（明代）

立壁浮青俯石湍，乾坤老我钓鱼竿。龙翻湖海层波急，雁度潇湘返照残。

影落深潭秋共瘦，梦回荒馆迄偏寒。谁家渺渺风涛里，时泛危樯出浦端。
杂诗 其六
李正民（宋代）

野岸营茅屋，修篁出短篱。纸窗迎暖日，石砚结冰凘。

种菊陶元亮，栽松杜拾遗。田园已芜没，飘泊竟何之。
绍兴朝会十三首
佚名（隋代）

文物以纪，藻色以明。
礼备奉举，遹观厥成。
睿知有临，诞甫文德。
教雨化风，洽此四国。
再招奕世
戴表元（宋代）

雷晚还多雨，山寒只似春。
野榴开向客，篱笋长过人。
一寸书看懒，三叉路走频。
王郎肯来否，谈笑共南邻。
和大夫秋夜书情即事
独孤及（唐代）

上略当分阃，高情善闭关。忘机群动息，无战五兵闲。

铃阁风传漏，书窗月满山。方知秋兴作，非惜二毛斑。
观灯玉台体十首
徐铉（宋代）

火树灯山高入云，红筵翠幄自成春。
游女有时还解佩，青楼何处不留人。
崔氏逍遥堂
宋祁（宋代）

戚里封侯旧，家园缔宇初。
据梧人化蝶，坐石客焚鱼。
砌草交垂带，窗筠就刻书。
欲知真趣盛，长者数回车。
同微之赠别郭虚舟炼师五十韵
白居易（唐代）

我为江司马，君为荆判司。俱当愁悴日，始识虚舟师。

师年三十馀，白皙好容仪。专心在铅汞，馀力工琴棋。

静弹弦数声，闲饮酒一卮。因指尘土下，蜉蝣良可悲。

不闻姑射上，千岁冰雪肌。不见辽城外，古今冢累累。

嗟我天地间，有术人莫知。得可逃死籍，不唯走三尸。

授我参同契，其辞妙且微。六一閟扃鐍，子午守雄雌。

我读随日悟，心中了无疑。黄芽与紫车，谓其坐致之。

自负因自叹，人生号男儿。若不佩金印，即合翳玉芝。

高谢人间世，深结山中期。泥坛方合矩，铸鼎圆中规。

炉橐一以动，瑞气红辉辉。斋心独叹拜，中夜偷一窥。

二物正訢合，厥状何怪奇。绸缪夫妇体，狎猎鱼龙姿。

简寂馆钟后，紫霄峰晓时。心尘未净洁，火候遂参差。

万寿觊刀圭，千功失毫厘。先生弹指起，姹女随烟飞。

始知缘会间，阴骘不可移。药灶今夕罢，诏书明日追。

追我复追君，次第承恩私。官虽小大殊，同立白玉墀。

我直紫微闼，手进赏罚词。君侍玉皇座，口含生杀机。

直躬易媒孽，浮俗我瑕疵。转徙今安在，越峤吴江湄。

一提支郡印，一建连帅旗。何言四百里，不见如天涯。

秋风旦夕来，白日西南驰。雪霜各满鬓，朱紫徒为衣。

师从庐山洞，访旧来于斯。寻君又觅我，风驭纷逶迤。

帔裾曳黄绢，须发垂青丝。逢人但敛手，问道亦颔颐。

孤云难久留，十日告将归。款曲话平昔，殷勤勉衰羸。

后会杳何许，前心日磷缁。俗家无异物，何以充别资。

素笺一百句，题附元家诗。朱顶鹤一只，与师云间骑。

云间鹤背上，故情若相思。时时摘一句，唱作步虚辞。
陈少监饷澄清堂酒
陆游（宋代）

酣畅年来岂易逢，齑汤蜜汁亦时中。
玉醅忽逐春风至，一吸悬知百榼空。
高士咏。司马季主
吴筠（唐代）

季主超常伦，沉迹寄卜筮。宋贾二大夫，停车试观艺。

高谈哂朝列，洪辩不可际。终秉鸾凤心，翛然已遐逝。
渔家傲
可旻（宋代）

经行。

善导可嗟今已往。化来老少皆归响。佛念一声分一镪。声才响。一声一佛虚空上。

八万四千奇妙相。光明寿命皆无量。金色臂垂千万丈。鹅王掌。誓来迎接归安养。
中台五题。樗里子墓
郑谷（唐代）

贤人骨已销，墓树几荣凋。正直魂如在，斋心愿一招。
讽山云
施肩吾（唐代）

闲云生叶不生根，常被重重蔽石门。

赖有风帘能扫荡，满山晴日照乾坤。
颂古十首
释云岫（宋代）

有意三回遭点额，无心一跃过龙门。
归来冷地思量著，痛处难忘不是恩。
题兰溪
胡宿（宋代）

招提紫翠中，僧住最高峰。几劫亲诸佛，三生听此钟。

早香依涧树，高腊寄庭松。性海无穷愿，金书字字浓。
赠菊庵李道人
刘克庄（宋代）

万言万当眼睛毒，一裘一盂口体足。
不共孤竹子争薇，却与柴桑翁争菊。
长相思·燕高飞
吴潜（宋代）

燕高飞，燕低飞。
正是黄梅青杏时，榴花开数枝。

梦归期。数归期。
相见画楼天四垂。有人攒黛眉。
升堂颂古五十二首 其五十二
释怀深（宋代）

才见开炉又闭炉，寒来暑往只须臾。庭前残雪方消尽，岭上春云已卷舒。

满目更无心外法，几人曾悟髻中珠。祖师莫不叮咛语，自是时人见处粗。
王倅成老挽诗二首 其一
王炎（宋代）

末俗轻浮甚，斯人有古风。持身无表襮，为吏极清通。

学似武平一，仕如张长公。龟趺宜篆刻，潜德照无穷。
南柯子（别恨）
贺铸（宋代）

斗酒才供泪，扁舟只载愁。画桥青柳小朱楼。犹记出城车马、为迟留。

有恨花空委，无情水自流。河阳新鬓尽禁秋。萧散楚云巫雨、此生休。
贺新郎 送西蜀余生，生赴洞庭梅社之约
陈维崧（清代）

积雨晴光霎。偃南荣、萧然斗室，炉熏梵夹。门外绿潭风乱响，何处橹声飒飒。

又惊起、陂塘睡鸭。此地蜀风殊不恶，况翁家、原住巴东峡。

姑小住，歌相答。

翁言光福村中塔。十年来、与周旋久，民风颇洽。每到春时向晴昊，千树繁花乱插。

玉浪捲、直冲苕霅。茶灶笋舆屏当未，鹤猿盟、夙订三章法。

亟归荷，伯伦锸。
酹江月·驿中言别
邓剡（宋代）

水天空阔，恨东风不惜世间英物。蜀鸟吴花残照里，忍见荒城颓壁。铜雀春情，金人秋泪，此恨凭谁雪？堂堂剑气，斗牛空认奇杰。
那信江海余生，南行万里，属扁舟齐发。正为鸥盟留醉眼，细看涛生云灭。睨柱吞嬴，回旗走懿，千古冲冠发。伴人无寐，秦淮应是孤月。
题王诜都尉画山水横卷三首 其二
苏辙（宋代）

怜君将帅虽有种，多君智慧初无师。篇章俊发已可骇，丹青妙绝当谁知。

自言五色苦乱目，况乃旨酒长伤脾。手狂但可时弄笔，口病未免多微词。

歌钟一散任池馆，幅巾静坐空书帷。偶从禅老得真趣，此身不足非财訾。

世间翻覆岸为谷，猛兽相食虎与罴。逝将得意比春梦，独取妙语传清诗。

眼看宫酿泻酥酪，未与村酒分醇漓。解鞍骏马空伏枥，寄书黄狗闲生釐。

江山平日偶有得，不自图写浑忘之。临窗展卷聊自适，盘礴岂复冠裳羁。

欲乘渔艇发吾兴，愿入野寺嗟儿痴。行缠布袜虽已具，山中父老应嫌迟。
钝轩为俞四蜚声画雪中高士图索题
全祖望（清代）

高士爱冬不爱春，落落冬心冷愈醇。坐笑春风野马尘，自冬发春乃长新。

千山万径踪迹绝，冰瓯清绝见天根。寒厓之黍抱冻蹲，中有鸿濛木介痕。

百昌不复能氤氲，谁知老子心脾愈净骨愈尊。是谁滕六谁葛三，造化小儿遣来伴吟魂。

山鬼飒飒噤不语，但见峥嵘鹿角横黄昏。暗香疏影自怡悦，忽然老雀一声戛然下天门。

力能通乾而流坤，万籁尽泯我独存。底问北枝为弟南枝昆，冬耶春耶一笑归混敦。
尚古六首 其六 天下士门下客不可同语
郭之奇（明代）

鲁连围城内，何求平原君。秦将既引却，千金等浮云。

冯驩弹铗罢，一鱼便欣欣。祇堪营兔窟，鸡狗日为群。
谢景思提举见过用药寮韵赋三诗寄谢 其一
孙觌（宋代）

玺书光丽九芝涂，绣斧煌煌刺史车。当路狐狸那足问，漫山藜史未应锄。

使星尚供天南极，卿月终环帝北居。此夜光华贲岑寂，故侯留落在郊墟。
和谢公定河朔漫成八首
黄庭坚（宋代）

莱公庙略传耆旧，韩令风流在井强。
安用鸣鼛增汉垒，不妨罗拜下诸羌。
集嘉树轩分赋得花字
钱陈群（清代）

春波桥外碧流斜，扶杖来寻道韫家。石罅细通海眼水，墙阴初韫米囊花。

解围时听屏间语，题句留封壁上纱。傥得余生成小隐，太平风日约桑麻。
楼桑
文天祥（宋代）

我过梁门城，楼桑在其北。
玄德已千年，青烟绕故宅。
道傍为挥泪，徘徊秋风客。
天下卧龙人，多少空抱膝。
北山谷中老父
范梈（元代）

无多林屋冠青山，长子成孙鬓未斑。问我乡原何处是？半生江海未知还。
登寺后峰绝顶
喻良能（宋代）

杳杳扶筇上翠岑，松风萧飒五云深。
不知直自登临处，下至平川几百寻。
夏至日作
权德舆（唐代）

璿枢无停连，四序相错行。寄言赫曦景，今日一阴生。
次韵林少瞻游禹庙一首
刘一止（宋代）

客里杯觞不易逢，越王宫好莫匆匆。春容雨打风吹后，山色朝来暮去中。

京国昔从秋序别，斋厨犹忆饭时同。清时更作他年约，七塔三山梦已通。
最高楼 卫生行之，少流寓兵革中。既长，始
段克己（宋代）

家苦贫。年饥，诸幼满前，虽并日而食不恤也。暇日，与宾友饮酒赋诗为乐。余既嘉其有守，喜为称道。於其始生之日，作乐府以歌咏之，俾观者贫而乐，天命复奚疑。儿女聚嬉嬉。东村邀饮香醪嫩，西家羞馔蕨芽肥。把年华，都付与，锦囊诗。白发青衫，是人所恶。金印碧幢，是人所慕。顾吾道是邪非。山妻解煮胡麻饭，山音自制薛萝衣。问人生，须富贵，是何时。
与吴子正言怀
郭祥正（宋代）

山南山北屡相逢，年少今成二老翁。不向烟霄共飞舞，且来倾倒玉瓶空。
太伯
王十朋（宋代）

太伯高风不可追，雁行接羽共南蜚。莫言断发便无用，犹有荆蛮慕义归。
真珠
许将（宋代）

蔌蔌圆英淡粉妆，肯随桃杏媚韶光。金刀不到春风外，草密林深只自香。
西山道中候于鳞不至
王世贞（明代）

弭驾登崇椒，回眸注遥鞅。山谷日苍苍，寒蝉振悲响。

修途浩无日，征车递来往。顾此尘中士，胡然殢余想。

聊失在须臾，浩如隔云壤。意子或见迟，踟蹰两相向。
酬韩质舟行阻冻
韦应物（唐代）

晨坐枉嘉藻，持此慰寝兴。中获辛苦奏，长河结阴冰。

皓曜群玉发，凄清孤景凝。至柔反成坚，造化安可恒。

方舟未得行，凿饮空兢兢。寒苦弥时节，待泮岂所能。

何必涉广川，荒衢且升腾。殷勤宣中意，庶用达吾朋。
颂证道歌·证道歌
释印肃（宋代）

差之毫厘失千里，掣电之机休拟议。
不在低头与别思，普光即是无师智。
题黄子久虞峰秋晚图为太朴先生
柯九思（元代）

古树尽归秋色里，人家常在水声中。数行旅雁入云去，一簇招提倚碧空。
和杨县尉
陈宓（宋代）

作者去千载，心事如相期。嗟我苦生晚，昼想夜梦之。

杨君妙古学，挥毫满乌丝。今人有如此，可不结新知。
初冬
陆游（宋代）

落叶纷纷十月时，今年霜比去年迟。
山猿引子饮幽涧，野鹊结年争堕枝。
岭北片云生峭绝，桥东残水漾沦漪。
病衰自怪诗情尽，造物撩人乃尔奇！
庵中写怀
宛仙（清代）

禅关昼掩绝尘踪，前有修篁后有松。野鹤去时人少伴，晓云起有壁添峰。

当时自识尘缘浅，今日谁知道味浓。千里赤绳从此断，超然何用讲三从。
郊庙歌辞。五郊乐章。送神
佚名（唐代）

祀遵五礼，时属三秋。人怀肃敬，灵降祯休。

奠歆旨酒，荐享珍羞。载张送乐，神其上游。
挽江西宋漕三首
廖行之（宋代）

牙筹坐席未全温，尚想星沙恋德门。
剡牍方新蠲赋请，忧民不德此身存。
平生大乐功何晚，寿相庞眉理莫论。
云黯江南失春色，可堪杜宇更销魂。
德政歌
吴与弼（明代）

我忆弦歌武城宰，流风馀韵今安在。卓哉吕侯英妙年，碧梧翠竹何娟娟。

却金海隅光使节，寒露玉壶浸霜月。牛刀小试鸣南州，长天雕鹗横高秋。

丹诚烱烱慈仁父，反风灭火并伏虎。琴堂有教肃簪裾，犴狱虽设期空虚。

南邻北里童与冠，含哺鼓腹相泮涣。春郊桑柘涨丛丛，秋原禾黍迷西东。

邻封野人拜佳政，乐与舆人共涵泳。桃李阴阴清昼长，牙签玉轴森琳琅。

列圣群贤屹相向，蓍龟指南如视掌。河海何曾择细流，泰山固不辞土壤。

百尺竿头事若何，濯缨一曲沧浪歌。
山中赠耿拾遗湋兼两省故人
秦系（唐代）

数片荷衣不蔽身，青山白鸟岂知贫。

如今非是秦时世，更隐桃花亦笑人。
绍兴祀岳镇海渎四十三首
佚名（隋代）

神曰司天，居南之衡。
位焉则帝，于以奠方。
南讹秩事，望礼有常。
庶几嘉虞，介福无疆。
石州慢 残村
姚燮（清代）

四五人家，临水背山，荒草犹剩。斜阳多少颓垣，缭著沙墟芜井。

炊烟几缕，恰带断叶零鸦，随风作弄空中暝。沽店已无帘，况墙头红杏。

还省。东邻田舍，西泊渔庄，北湾樵艇。兵火遭残，散处何方谁定。

霜更月晓，尚有犬独鸡单，萧寒点缀柴门景。奈杜老归来，正儿饥妻病。
思妇吟
苏拯（唐代）

秋风雁又归，边信一何早。揽衣出门望，落叶满长道。

一从秉箕帚，十载孤怀抱。可堪日日醉宠荣，

不说思君令人老。
在唐日观昶法和尚小山
空海（唐代）

看竹看花本国春，人声鸟哢汉家新。见君庭际小山色，还识君情不染尘。
资中行奉寄临邛守宇郎中
林光朝（宋代）

铜驼陌上生秋草，前者刻石今如扫。
儋边半纸半模糊，下床三如成悲恼。
苍史萌芽何可见。要从笔意生秦汉。
欲将奇字问何人，所守一家如小篆。
是中变幻随形模，钟鎛鼎鬲匜盘盂。
如何两京到魏晋，搜尽苍崖惟此书。
即今原隶见颠末，仍於画上分锱铢。
燕然有年固可纪，笔势岂得先黄初。
中郎袖手欲无作，正始不逮况其余。
幸哉一见俱抵掌，翩翩如反古石渠。
且说金陵佛屋何年灯，晋分隋张犹青荧。
忽听荒鸡还自起，资中之刻一徒尔。
送赵介之赴舂陵十首
彭龟年（宋代）

二老不忍别，相期尚百年。
正当爱日时，剩种北堂萱。
罗浮四百峰赠湛甘泉编修还岭南
郑善夫（明代）

罗浮四百峰，屴崱连青旻。中有甘泉子，头戴玉台巾。

伏火烧丹砂，趺坐三千春。下悯世溷浊，飞舄京华尘。

西历太行山，北渡长淮津。疮痍满道路，此意长谆谆。

回思葛稚川，眷言慰所亲。倾盖姑苏阳，探春五湖滨。

更欲折梅花，持以遗远人。相从不可得，独步采江蘋。
酬卢十一过宿
钱起（唐代）

乞还方未遂，日夕望云林。况复逢青草，何妨问此心。

闭门公务散，枉策故情深。遥夜他乡宿，同君梁甫吟。
题常宣仲草堂
许棐（宋代）

隔市能几步，幽趣踰山林。凿池小如斗，水浅鱼自深。

檐任树枝碍，阶从草色侵。不肯一锄斫，恐伤春风心。

朝出货仁义，暮归炊古今。客来无可款，石炉添水沉。
平饶埔钜寇次督府百川张公韵二首 其二
黄佐（明代）

十万貔貅引月弓，一时巢穴散炎风。潮阳鼓角连天沸，岭外云雷动地雄。

铜柱标来兵几在，昆仑追去计犹穷。两旬玉镜归明主，应是中兴第一功。
疏影 为顾伴檠题梅边吹笛图用白石词韵
杨芳灿（清代）

明漪浸玉。恰小舟如鹭，波上栖宿。寂寞冬心，黯澹春魂，并付一枝横竹。

泠泠清磬声相应，恍人在、香南雪北。好招他、入寺湖光，来伴吟怀幽独。

坐到月高花瘦，天风吹晕小，空影微绿。夜气高寒，孤棹初迥，灯火前湾渔屋。

延缘不尽湖山兴，绝胜似、当年剡曲。写清游、涴笔冰壶，留取疏香尺幅。
失题 其一
韩宗礼（明代）

碧山风雨长离忧，湖海烟尘恨未收。有客扣镡歌六月，何人击楫渡中流。

数声鼓角斜阳暮，两地飞鸣鸿雁愁。庾信江南哀不断，更堪王粲赋登楼。
好事近（毫州秩满归江南别诸僚旧）
曾肇（宋代）

岁晚凤山阴，看尽楚天冰雪。不待牡丹时候，又使人轻别。如今归去老江南，扁舟载风月。不似画梁双燕，有重来时节。
金将军招集镇南楼赋赠二首将军曾有事东粤兹移镇楚 其一
卢龙云（明代）

杯酒南楼寄兴新，将军礼意为谁真。清平乐事逢今日，儒雅风流识主人。

四野苍茫馀杀气，千山迤逦隔边尘。论文好及韬戈会，无那旌麾拥传频。
思蜀
陆游（宋代）

谭侯才气敌文园，日日银鞍画戟门。
奇句入神闻鬼泣，巨觥如海看鲸吞。
一官胄监能令死，万里铭旌忍更论。
湖上秋来频入梦，凭谁词翰与招魂？
喜雪六首
陈造（宋代）

南邻赏雪珠箔褰，红炉绿酒围婵娟。
非邻飞雪洒枕席，拥户亭午无炊烟。
袁安吻燥屋不补，东郭足皲履已穿。
呜呼悲歌兮歌且止，安得薪炭如蓬酒如水。
依韵和达观禅师山中见寄
梅尧臣（宋代）

豮豕在涂龙在泽，豺狼食肉麝食柏。蹄毛与角不对齿，啄觜两食副以翮。

既能闲闲住深谷，岂使于于佩鸣玉。水边看虹山雨霁，夜与明月归独宿。

门前重岭后群峰，石楼朱殿藏林中。铜丝紧转辘轳响，络纬秋老嚎西风。

荣利淡薄无易此，彼饮甘醲兹饮水。暂将分别向喉舌，何异声色乱眼耳。

孔孟久殁言可师，千古布散叶与枝。今来闭户自有趣，世上沄沄非我为。
句
宋白（宋代）

玉津县里三年闷，金粟山前九月愁。
点绛唇
宋自道（宋代）

山雨初晴，馀寒犹在东风软。满庭苔藓。青子无人见。好客不来，门外芳菲遍。难消遣。流莺声啭。坐看芭蕉展。
柳絮
薛涛（唐代）

二月杨花轻复微，春风摇荡惹人衣。
他家本是无情物，一任南飞又北飞。
赵德麟
岳珂（宋代）

昔东晋王茂弘诸人，登新亭，望长淮，自谓风景不殊，举目有山长之异。

至今想之，犹郁乎其有馀哀。矧预瑶牒，登玉阶，而寄宗国之怀者耶。

王业偏安于海濒，故都久弃于蒿莱。主议者方贪天之功，而肆其雄猜。

朝士沉空，不复向来。率兆乎滔天之谗，而迄乎和议之开。

此有志者所以叹于嗟之麟，而思当道之豺也。呜呼，钟簴百年，边尘尚霾。

悠悠苍天，彼何人哉。
臞庵书事四首
张镃（宋代）

人生富贵尽浮云，何必须因不义分。
若有一丘能作主，更惭寇邓立功勋。
别尹炼师
李群玉（唐代）

吾家五千言，至道悬日月。若非函谷令，谁注流沙说。

多君飞升志，机悟独超拔。学道玉笥山，烧丹白云穴。

南穷衡疑秀，采药历幽绝。夜卧瀑布风，朝行碧岩雪。

洞宫四百日，玉籍恣探阅。徒以菌蟪姿，缅攀修真诀。

尘笼罩浮世，遐思空飞越。一罢棋酒欢，离情满寥泬。

愿骑紫盖鹤，早向黄金阙。城市不可留，尘埃秽仙骨。
颂石头和尚草庵歌
释印肃（宋代）

世人爱处我不爱，乐是苦因宜早退。
六道四生何日休，唯大丈夫能气概。
长安客舍，赠李行父明府
钱起（唐代）

藏器待时少，知人自古难。遂令丹穴凤，晚食金琅玕.

谁谓兵戈际，鸣琴方一弹。理烦善用简，济猛能兼宽。

夙夜念黎庶，寝兴非宴安。洪波未静壑，何树不惊鸾。

凫舄傍京辇，甿心悬灌坛。高槐暗苦雨，长剑生秋寒。

旅食还为客，饥年亦尽欢。亲劳携斗水，往往救泥蟠。

但恐酬明义，蹉跎芳岁阑。
寿仲秉侍郎
李流谦（宋代）

今朝云裾下星汉，明日冰轮十分满。
今朝海实荐蟠桃，明日潮头千丈高。
君才与月争澄爽，君气如潮同浩放。
如何不着廊庙中，不是考槃岩壑样。
十年立朝儿辈惊，前日欲去亲留行。
我虽流落未足恨，世间那有此友生。
跻堂奉觞祝耆耈，仙骨应须饮仙酒。
潮声不断月长圆，岁岁来为主人寿。
题源虚叟庐山行卷
释道璨（宋代）

胸中有庐山，笔下有庐山。
窗下有庐山，眼中有庐山。
别山十七年，见山一日间。
韵险落鬼胆，语妙破天悭。
永怀看山人，恨不同跻攀。
摩挲青石砚，负山良厚颜。
天风几时来，乘之欲西还。
寄谢蒙
赵抃（宋代）

念公别后固依然，蜀距炎方里数千。剑栈过来才一月，诗筒传得已三篇。

胸藏忠谊坚于石，口吐文章涌似泉。何日解符还阙去，如今朝野不遗贤。
梦寒斋
林希逸（宋代）

故人千载隔幽明，昨夜踌躇过数更。握手不知为已死，掀髯犹更话无生。

海山兜率归何乡，漳浦咸阳寤自惊。拥被长吟天未晓，满檐落月泪如倾。
自辽东回过鼍矶岛
辛宜岷（清代）

玲珑岩上石，幽隐岛中村。云起常遮屋，潮来直到门。

凉蝉愕新响，野寺饱馀飧。回首辽天杳，衣沾血泪痕。
清音楼次大宗伯李老师韵
卢兆龙（明代）

百尺清泉两岸峰，层峦终日有云封。风前倚杖人疑鹤，涧底吹云声作龙。

浪迹只应随故武，薄游何处问仙踪。不因此日探奇赏，谁识深山有赤松。
南浦 题刘绎庵浮园
沈皞日（清代）

天上坐来时，好开窗、面面吹花飘絮。沧海有灵槎，曾清浅、何似此间堪住。

东风荡漾，爱他眼底江南树。金谷任教，台榭曲，那得玲珑如许。

携琴携鹤携尊，泛清波、常伴残霞野鹜。石板小桥西，轻帆下、人在柳阴春暮。

桃源几度。仙郎莫便寻仙去。记取芙蕖开后，留我闹红深处。
白鱼得蟫字七排
许廷壁（清代）

披蒲恰傍文澜阔，汲绠将穷学海深。丹鸟有时资照映，白鱼于此任浮沉。

羽陵几度潜踪入，脉望三生慧业寻。独向词源矜吐纳，惯从经穴恣贪侵。

分明吞墨同乌鲗，彷佛衔书效赤禽。咀味却耽蝌蚪简，知音应托鞠通琴。

十年食古终须化，一字填胸便不禁。乞得芸香堪辟汝，那愁为蠹更为蟫。
参议林郎中蓄乘轩君向来止有其一今日见之乃
喻良能（宋代）

物情非耦不能久，并蒂芙蓉亦自变。
珍重鹤君新得配，故应清唳彻秋江。
永王东巡歌十一首 其四
李白（唐代）

龙蟠虎踞帝王州，帝子金陵访古丘。春风试暖昭阳殿，明月还过鳷鹊楼。
过秦淮
杨万里（宋代）

晓过新桥启轿窗，要看春水弄春光。
东风作意惊诗眼，搅乱垂杨两岸黄。
题画廿四首 其八
唐寅（明代）

绿阴清昼白猿啼，三峡桥边路欲迷。赖得泉声引归路，泉声呜咽路高低。
辛卿有言雨则清润晴则清和昌甫因为五字次韵呈之
韩淲（宋代）

雅俗岂殊调，今古信一时。晴雨草木长，摸索皆我诗。

善来子赵子，身世忽若遗。顾瞻绝代人，乘闲有幽期。

和润见名理，处处清气随。坐卧泉乱鸣，孟夏凉侵肌。

睡馀供茗事，禅榻鬓成丝。进退出处间，何心玩易羲。
水调歌头（项平甫大卿索赋武昌凯歌）
张鎡（宋代）

忠肝贯日月，浩气抉云霓。诗书名帅，谈笑果胜棘门儿。牛弩旁穿七札，虎将分行十道，先解近城围。一骑夜飞火，捷奏上天墀。

畅皇威，宣使指，领全师。襄阳耆旧，请公直过洛之西。箪食欢呼迎处，已脱毡裘左衽，还著旧藏衣。笳鼓返京阙，风采震华夷。
题张家店壁
赵像之（宋代）

舍策投床睡便浓，觉来凉叶动西风。
惊秋念远无穷意，客里谁知此夜同。
徐进斋得古铜香炉具象鼻眼博古图谓之象鬲属余赋之虽不足言诗聊记曾见 其二
俞文豹（宋代）

愿得身游海外天，蓬莱顶上觅沈笺。为君唤起槐安梦，细读南华内外篇。
读左穗六诗卷
光聪诚（清代）

往者渔洋老，论诗重太冲。君家自有法，吾道本从同。

妙悟凭天授，虚怀若谷通。倾心一开卷，如抚广陵桐。
送罗服卿还夷陵兼柬陶孝若年兄
袁宏道（明代）

缸花吐尽醁杯重，惜别绵绵话晓钟。双髻奚奴肩绣裛，一鞭骢马出芙蓉。

但知作叙干皇甫，未觉笼须笑士龙。寄语欧公门下士，青鞋将过紫芝峰。
客中元合
王弼（明代）

赏心客里有椒杯，笑口虽慵也合开。老减一年难再得，春从此合又重来。

五旬已入称翁例，三命犹惭服政才。身到天边行未远，回瞻紫气满蓬莱。
宫词 其二十四
赵佶（宋代）

三五良宵皓月圆，兰缸宝炬万家然。楼台总在冰壶里，今见蓬瀛不夜天。
自勉
欧阳修（宋代）

引水浇花不厌勤，便须已有镇阳春。
官居处处如邮传，谁得三年作主人。
上后溪刘阁学
程公许（宋代）

如来藏有大经卷，无古无今无成坏，
卷这可纳一毫端，舒之弥成於法界。
众生与佛同受持，谓有定法便虚假。
祗园食饱洗钵坐，何曾有意一场话。
空生强起鉴太虚，立字安名为般若。
三十二相不可著，况有卵胎并湿化。
要知人与法俱空，何须到岸筏方舍。
双林大士更周庶，来对萧翁间拍报。
于今唱颂四十九，同此经传四天下。
稽首后溪老尊宿，第一义谛最深解。
以宿誓愿悲济心，具坚固力清净戒。
父子孙曾一道场，良窳精粗大炉冶。
彩衣堂上春融融，后先十日{奭斗}寿斝。
耆龄天为开九帙，后学心知宗大雅。
吾亲千里勤劬，授我轴书字端楷。
金银绚烂满云蓝，是不诳语真语者。
鬼神秘护知几年，持以寿翁翁勿诧。
愿翁觉性日圆明，愿翁眉寿备纯虾。
如金刚体不可坏，以大方便福朝野。
炼心石吊金正希先生
俞樾（清代）

苍松偃蹇作龙吟，怪石横空俯万寻。我辈惊垂二分足，先生苦炼百年心。

山中草木英风在，江左君臣暮气深。填海补天无一济，虞渊黯黯日先沈。
荆州之川日江日汉日沱潜日三虀其泽日云梦汉
郑刚中（宋代）

江气藏空阔，春云压洲渚。
蒲稗迷远目，断续川陆阻。
野鹿颇公迷，寒花自幽吐。
不知何处村，时击祭神鼓。
遥望景陵治，大泽置环堵。
迷迷即城闉，民舍难官府。
编芦辨门巷，具体亦何数。
幽哉沮洳旁，谓是囚伏所。
茅茨隐柴扉，一竹便撑拄。
四围榆柳青，风扰乱花舞。
十日南窗下，卧听清明雨。
此是古章台，家山在何许。
江南麦
释本真（宋代）

江南麦似草离离，胡马贪青隔岸嘶。惊得村翁多计较，旋樵桑苇缚疏篱。
芒鞋
萨都剌（元代）

东家西家买芒屦，南州北州多岐路。严霜烈日太行坡，斜风猛雨瓜州渡。

南人求利赴北都，北人徇利多南趋。朝朝迎送名利客，身身消薄非良图。

人负屦，屦负人，草从土生复归土，人兮履兮不知所。
尔雅台吊郭景纯二首 其一
田钧（清代）

三晋凌夷后，苍生唤奈何。夕烽催玉垒，秋草掩铜驼。

名士风流尽，将军跋扈多。高台试回看，凄绝旧山河。
次韵师契诗中及赈贷事
赵蕃（宋代）

督赋停勾赤，开仓体诏黄。
旧唯优附郭，近乃略诸乡。
天意终深恤，人谋岂尽长。
要须梅雨歇，快放麦风凉。
中岩
范成大（宋代）

赤岩倚竛竮，翠逻森戍削。
岑蔚岚气重，稀间暑光薄。
聊寻大士处，往扣洞门錀。
双撑紫玉关，中矗翠云幄。
应供华藏海，归坐宝楼阁。
无法可示人，但见雨花落。
不知龙湫胜，何似鱼潭乐？
夜深山四来，人静天一握。
惊看松桂白，月影到林壑。
门前六月江，世界尘漠漠。
宝瓶有甘露，一滴洗烦浊。
扪天援斗杓，请为诸君酌。
次韵周辅雾中作
陆游（宋代）

一日篮舆十过溪，丹萸黄菊及佳时。
端居恐作他年恨，联辔聊成此段奇。
侧磴下临重涧黑，乱云高出一峰危。
何时关辅胡尘静，大华山头更卜期。
山居即事
释绍嵩（宋代）

气味闲中好，居疑与世分。
销愁何用酒，娱意莫如文。
穴暝云初上，山高日易曛。
近来心更静，清绝洗妖氛。
丰城道中闻莺书于故县
廖行之（宋代）

底事离群今暮春，故人怀想渴生尘。
阳交声断空回首，惭愧迁乔鸟语新。
蛮触
范成大（宋代）

蛮触纷拏室未虚，心知惩忿欠工夫。
腹须空洞方容物，事过清工已丧吾。
万仞我山高不极，一团心火蔓难图。
从今立示寒灰观，笑看苍黄走郑巫。
沁园春·寒食郓州道中
谢枋得（宋代）

十五年来，逢寒食节，皆在天涯。叹雨濡露润，还思宰柏，风柔日媚，羞看飞花。麦饭纸钱，只鸡斗酒，几误林间噪喜鸦。天笑道，此不由乎我，也不由他。
鼎中炼熟丹砂。把紫府清都作一家。想前人鹤驭，常游绛阙，浮生蝉蜕，岂恋黄沙。帝命守坟，王令修墓，男子正当如是邪。又何必，待过家上冢，书锦荣华。
湖居与苏庵结邻次苏庵韵
陈曾寿（清代）

板舆佳日住湖滨，春满楼台气象新。盈室芝兰为世瑞，小园雨象得天均。

共看寿母传图画，留与他年说蒋陈。海水群飞豺虎乱，约君物外永相邻。
又次韵四首
张嵲（宋代）

长夏林泉好，还欣觞羽同。
颠毛愁里白，颧颊醉来红。
日蹇嗟南国，民离叹北风。
当涂宁市骏，俗眼竞嘲雄。
避难西坑用瀹韵
陈著（宋代）

春雨宜农耕，逆旅愁坐雨。
雪寒饥杀人，豪富雪中舞。
忧乐古来殊，欲说头自俯。
见山岂不爱，身危心不武。
入深复入深，有谷如子午。
生死未可知中，谁能问甘苦。
天育二老禅惠示经佛偈答以十诗
郑清之（宋代）

余尘明极强分离，菩萨如来是阿谁。
既道本来无一物，将何芥子纳须弥。
善叔死母哭之哀
廖大圭（元代）

藉甚吾宗彦，天乎不永年。高堂生白发，老泪到黄泉。

乌鸟无归日，松林有暝烟。一生辛苦志，身后几人怜。
往年一士夫劝勿作诗作此以晓之 其八
杨爵（明代）

沂源到此几千年，邹鲁心神在简编。谁识真陵数枝草，青青日夜秀窗前。
赠扬元鼎
陈藻（宋代）

老泉早别闽中去，君在姑苏台下生。
每见乡闾新到客，便寻香火旧来情。
百年念祖心田孝，一种论文眼力明。
岁晚已无场屋累，古书真味胜浮名。
酷相思 红豆
李佩金（清代）

粒粒珊瑚金盒贮。正别绪、肠千缕。几猜认、东风梅蕊吐。

人道是、春何苦。春道是、人何苦。

怨曲频拈纤手数。欲寄与、天涯阻。向窗外、轻调鹦鹉语。

花道是、鹃啼雨，鹃道是、花啼雨。
解舟铜陵，望淮山白云二首
杨万里（宋代）

银城遮不尽淮山，许事何缘便达天。
谁遣诗人强饶舌，和山失却忽苍然。
水龙吟（庆王诞辰）
曹勋（宋代）

傍阶红药，新梢翠竹，榭阁薰风静。维神降岳，维熊占梦，姿仪玉聘。金殿趋庭，禁严衣彩，寝门温靖。是宗藩帝子，天潢宝牒，当神武、侍明廷。

为善先知最乐，咏诗书、存存成性。亲师讲道，扌离华挥藻，水云高兴。一代荣观，觊尧显舜，古今难并。看青华蕊简，松乔比寿，佐南风政。